Geweld duur voort by Bellville-taxistaanplek | Maroela Media
Die polisie in die Wes-Kaap se ondersoek duur voort ná skietvoorvalle by die Bellville-taxistaanplek.
"Onbekende mans het Vrydagmiddag omstreeks 16:00 skote afgevuur en 'n pendelaar is doodgeskiet," het brig. Novela Potelwa, woordvoerder van die polisie, gesê. "'n Pendelaar en 'n taxibestuurder is beseer."
'n Swaar polisieteenwoordigheid monitor die situasie.
Twee afsonderlike skietvoorvalle het Vrydagoggend plaasgevind. "Beamptes is Vrydagoggend omstreeks 07:45 na die toneel ontbied ná verskeie skote gevuur is. Twee taxibestuurders is beseer. Die polisie het 'n verdagte in hegtenis geneem en beamptes het beslag gelê op 'n vuurwapen."
Beamptes het Donderdagmiddag sewe verdagtes by die taxistaanplek in hegtenis geneem in verband met 'n skietery vroeër dieselfde dag. Die persone word steeds ondervra deur die polisie. Niemand is tydens die voorval beseer nie.
"Die skietery hou vermoedelik verband met 'n voortgesette vete tussen taxi-operateurs," het Potelwa bygevoeg.